昭祖送韓文
作者：鄧肅
朝代：宋

paragraphs: 兩鳥相酬不肯休，欲令日月無旋輈。
斯文未喪得韓子，掃滅陰霾霽九州。
古來散文與詩律，二手方圓不兼筆。
獨渠星斗列心胸，散落毫端俱第一。
陋巷嗟余四壁空，惡本雕殘付蠹蟲。
雖得一班時可意，魚魯紛紛意莫窮。
好古誰似城南杜，平生不矜潤屋富。
力刊善本妙毫釐，日費千金曾不顧。
老藤截玉奴側理，千古松煤騰碧烟。
入手五行俱可下，兀兀短檠忘夜眠。
我生嗜好隨時改，獨有此書心不解。
欲酬厚意錐也無，更爲先生作阿買。